Papersnake/gushiwen huggingface dataset:
玉清乐 其六
赵佶（宋代）

远昌台下海扬波，得道高真始得过。

下格小仙追莫及，邕邕遥听八鸾和。
西江月（赠造浮桥匠者簇）
程梅齐（清代）

刻木工夫最巧，舆梁底事尤精。玉虹饮水映波明。彼此往来利玉。

真个作家手段，从今名播寰瀛。人从鳌背获安行。镇作城南景致。
饯郑安阳入蜀
骆宾王（唐代）

彭山折坂外，井络少城隈。地是三巴俗，人非百里材。

畏途君怅望，岐路我裴徊。心赏风烟隔，容华岁月催。

遥遥分凤野，去去转龙媒。遗锦非前邑，鸣琴即旧台。

剑门千仞起，石路五丁开。海客乘槎渡，仙童驭竹回。

魂将离鹤远，思逐断猿哀。唯有双凫舄，飞去复飞来。
留题净相院橙轩
彭迪明（宋代）

万叶扶疏双干修，植临禅坐色长幽。影分渭北千家月，香散江南一槛秋。

清液冰寒承露结，圆苞金重带霜收。会应登列西州贡，庭实宁无橘柚羞。
劭农三首 其三
吴潜（宋代）

名园乘兴小留连，洛社风光在眼前。突兀楼台多占水，阴翳花竹小窥天。

建封已去悲春燕，樊素何之咽暮蝉。人事废兴浑若此，凭栏对景一凄然。
寄李鹤田
汪元量（宋代）

南泉多载夜光还，健步移梅种玉山。
八十二翁犹矍铄，苦吟不放此心闲。
陈公秀吏部挽诗
洪适（宋代）

顷陟词坛日，初瞻雁塔名。坐毡甘独冷，揭节守真清。

蜂虿能阴中，骅骝使却行。佳城千里外，无处送铭旌。
步出武陵东亭临江寓望
刘禹锡（唐代）

鹰至感风候，霜馀变林麓。孤帆带日来，寒江转沙曲。

戍摇旗影动，津晚橹声促。月上彩霞收，渔歌远相续。
赠五行家涂舜举
曾丰（宋代）

火轮穷旷劫，初度起秋毫。
一寸心能照，三千界莫逃。
许吾无乃过，竟此未相遭。
使有相遭处，天其损我高。
送陈笠峰路教之燕
陈著（宋代）

笠峰秀甲东南郊，面势雄特根基牢。
上与日月星辰交，下走海脉通六鳌。
蕴蓄玉金贲山毛，喷泄云雨苏焦熬。
之子生于其间擅英豪，重不轻试厚自韬。
中岁一跨鹏风翱，道之行也兹其遭。
越庠素号多俊髦，博士一饭久为妄者饕。
芹藻泛泛随波涛，茅苇弥望谁其薅。
拜舞异渥开新陶，长身古眼空滔滔。
正如矢初脱箙弓离弢，又如砥敛水淬出匣刀。
朝讲暮说音奏谐肆骜，日渐月渍学子饱隽诗书膏。
意欲国为邹鲁家稷皋，斥其余忍百废鏖。
百年功绩三年劳。台府交牍争荐褒。
虽欲顿辔将焉逃，小春布暖风未号。
陆可鞍马水可艘，齏根脍鲈蠏霜螯。
一饮百榼新篘醪，梅花驿路万里重游遨。
大则径上玉堂挥健毫，不亦小驻粉省班郎曹。
我欲饯送乏酒羔，赠言一纸忘忉忉。
峻坂立马严提镳，急流放船稳著篙。
他日清望拂星旄，衣锦归时当与笠峰相为高。
长夜吟
曹勋（宋代）

舜枯槁，尧瘠癯，
益稷播艺耕锄，神禹勤瘁劳体肤。
子孙放废等神奴，一身辛苦逾匹夫。
孔子称大圣，颜子称大儒。
寝席不暇暖，箪瓢困穷庐。
盗跖饱人肉，列鼎吹笙竽。
庄蹻肆淫虐，玉食驱华车。
人生贵得意，孰识贤与愚。
白日沉西山，烟蔼低平芜。
悲风搅原显，劲气摧高梧。
歌钟满前庭，宾客罗簪裾。
侍女艳流景，芳泽汤通衢。
珍肴如丘山，美酒如江湖。
贤圣苟如此，不醉将何如。
过西峰主人知出回访刘伯山不值云过黄永新也
赵蕃（宋代）

佛寺兴已尽，隐庐来不赊。
隤基濒野水，瘦竹隐疏花。
试挽添丁问，云过叔度家。
清谈固难觅，渴肺颇思茶。
送郑秀才
曾巩（宋代）

郑生双瞳光欲溢，我意海月藏其中。
齿清发绀心独老，秋崖直耸千年桧。
来趋学宫叶文字，进退佩玉何玲珑。
一朝束书别我去，马蹄脱若风中蓬。
当今文人密如栉，子勿浪漫西与东。
处身不可不择处，一跳万里无不踪。
早题
赵蕃（宋代）

夜雨晓犹湿，晓天晴未分。
澄波静如练，秀野绿于云。
禽语无殊听，乡音有异闻。
要知皆可隐，鸟兽讵同群。
恭和御制进读唐鉴彻章诗
刘克庄（宋代）

考详往事炳蓍龟，精论微言训戒垂。
度赞元和中兴业，徵开贞观太平基。
览披贤似铜为鉴，顾问谦然木就规。
孤远谀儒叨执卷，白头两和缉熙诗。
行次古城店泛江作，不揆鄙拙，奉呈江陵幕府诸公
杜甫（唐代）

老年常道路，迟日复山川。白屋花开里，孤城麦秀边。

济江元自阔，下水不劳牵。风蝶勤依桨，春鸥懒避船。

王门高德业，幕府盛才贤。行色兼多病，苍茫泛爱前。
连雨独饮
陶渊明（魏晋）

运生会归尽，终古谓之然。
世间有松乔，于今定何间。
故老赠余酒，乃言饮得仙。
试酌百情远，重觞忽忘天。
天岂去此哉，任真无所先。
云鹤有奇翼，八表须臾还。
自我抱兹独，僶俛四十年。
形骸久已化，心在复何言。
偈颂一百四十二首 其九十八
释广闻（宋代）

吾佛广大华藏海，法随法行随建立。此宝华王狮子座，上有宝建从天垂。

古来宝积长者子，手持此建同供佛。佛以智慧威神力，一一宝建合为一。

南山去天尺五近，王城不异毗耶城。彼时心即此时心，以此庄严作佛事。

綵幢宝幡杂金碧，间见层出生光辉。犹如微风吹萎花，而复更雨新好者。

仰观三千大千界，于此建中悉充遍。一一世界既亦尔，线蹊针孔无不然。

岂止一佛与二佛，尽十方佛现其中。广长舌相炽然说，万法一法靡不周。

皇上心与佛心通，皇上寿与南山齐。无负此恩与此建，臣心有如此山尔。
如梦令·万帐穹庐人醉
纳兰性德（清代）

万帐穹庐人醉，星影摇摇欲坠，归梦隔狼河，又被河声搅碎。还睡、还睡，解道醒来无味。
颂古三十二首
释明辩（宋代）

古皇前化超群檄，无字印文明划划。
今时衲子若当阳，往往半千成五百。
小车吟
邵雍（宋代）

春暖秋凉兼景好，年丰身健更时和。
如茵草上轻轻碾。似锦花间慢慢拕。
怀贤诗·徐总漕旭龄
徐元文（清代）

吾宗挺贤达，翛然美无度。抗志古人间，落落遗世务。

登陛色不辱，宰物众所慕。再岁畀双节，一日芟百蠹。

持情无激矫，适己但贞素。
赴官安溪回与柯东海同宿闲吟
陈宓（宋代）

道逢酒舍定迟回，无奈诗篇费剪裁。
忽得好风还自喜，那知细雨隔溪来。
牡丹孔雀图为琼山岑生作
李东阳（明代）

海南风日暄且妍，牡丹花开如火然。花间孔雀双旖旎，似与植物相矜怜。

奇毛昼炫日五色，下照清潭影千尺。栖息应劳择地心，盘旋似惜冲霄力。

江花涧草秋复春，风翎露翼空缤纷。已看翡翠让光彩，复道鶢居非我群。

眼中世态争好丑，此物于人故非偶。衣锦先凭戏綵身，射屏正得穿云手。

北人见画复怜才，此花此鸟何奇哉。上林剩有梧桐树，拭目看随紫凤来。
送道友入天台山作
马戴（唐代）

却忆天台去，移居海岛空。观寒琪树碧，雪浅石桥通。

漱齿飞泉外，餐霞早境中。终期赤城里，披氅与君同。
田家杂兴 其二
秦约（明代）

晨兴垄亩上，独行嗟踽踽。秋气日澄肃，户牖足高致。

网虫念团扇，箧笥那复试。离兽薮泽深，冥鸿霜露至。

畋游在农隙，犒乐慎终始。咄哉区区心，践禽讵云美。
题阳华岩图
王安中（宋代）

元子说阳华，巉岩不可家。此招吾已诺，不恨客天涯。
沪帅曹太博生日四首
魏了翁（宋代）

荦荦圣门心事长，悠悠客路鬓毛苍。
东南人物寥寥甚，扶植斯文我所望。
菩萨蛮（代歌者怨）
晁补之（宋代）

丝篁斗好莺羞巧。红檀微映燕脂小。当□敛双蛾。曲中幽恨多。

知君怜舞袖。舞要歌成就。独舞不成妍。因歌舞可怜。
书旅邸壁
王谹（宋代）

雁外无书为客久，蛩边有梦到家多。画堂玉佩萦云响，不及桃源欸乃歌。
渔夫舞
史浩（宋代）

好景侬家披得去。前村雪屋云深处。一棹清歌归晚浦。真佳趣。知谁画得归缣素。
题李叔班山水横卷 其四
颜博文（宋代）

通江石泉滑，崩崖朝雪重。牧儿心苦饥，牛寒挽不动。

谁人倚长松，胸有九云梦。西风吹屋倒，一笑无兴共。
某不度轻僭始以鄙句尘献判府安抚司徒侍中特
强至（宋代）

司马当年侍兔园，只摅秘思奉清樽。
岂如下客吟飞雪，繼屈三清赐雅言。
句揣物形虽有迹，笔镵天巧独无痕。
岂惟一府夸荣玩。犹得他时耀子孙。
前辈
刘克庄（宋代）

前辈日以远，斯文吁可悲。
西人皆尚友，近世例无师。
晚节初寮集，中年务观诗。
虽云南渡体，俗子未容窥。
同陈器之题迎福院轩
张耒（宋代）

东风吹面酒楹樽，腊后一番梅柳新。
残雪作寒山向晚，横烟不动野浮春。
地留京洛豪华气，川带秦韩战伐尘。
今古悠悠君莫问，只应沈醉是天真。
赋柳池寺护国灵泉
程公许（宋代）

忍泪淋泠过上亭，柳池泂酌重消魂。脱身蜀道千山险，屈指开元几叶孙。

鸩毒由来藏衽席，疮痍未易补乾坤。行人但赏三泉冷，兴替相寻可复论。
赠江州景德长老
苏轼（宋代）

白足高僧解达观，安排春事满幽栏。
不须天女来相试，总把空花眼里看。
早秋间寄宇昭
释保暹（宋代）

窗虚枕簟明，微觉早凉生。
深院无人语，长松滴雨声。
诗来禅外得，愁入静中平。
远念西林下，相思合慰情。
和夜读离骚
赵希逢（宋代）

孤忠烈日与秋霜，千古英魂在水央。
掩卷和吁悲往事，挑灯痛饮坐寒窗。
始终与国当同戚，愤抑沉身亦近狂。
狼跋等诗今可覆，怡然意味最深长。
卧疾连日殊无聊赖客有送二省闱试题者因成四韵
张镃（宋代）

春恨都缘少得晴，雨声浑是落梅声。新愁多病易投隙，薄命壮怀难抗衡。

人世只宜常放逸，杏花多爱逼清明。青袍白纻纷然梦，自笑生来入念轻。
孙仁甫丈炳奎出观先世所藏温公澄泥砚李延平有题名南宋为魏鹤山得见真西山跋明有文衡山观款
丁立诚（清代）

南唐澄泥第一品，北宋党碑第一人。匪砚之重，世自不敢轻。

况其温温玉质，娟娟出水莲丰神。砚之方正见公德，砚之圭角表公节。

公兮砚兮皆可述，独乐园中说《周易》。墨花濡染传家集，凤咮龙尾伯仲间。

只许桥亭谢升堂，玉带文入室。前有观者李延平，后有观者文徵明，其中更有西山鹤山来同盟。

八百载后归之乐安孙，可与宋雕《资治通鉴》称为两足尊。
齐物诗 其二
俞樾（清代）

万人如海浩无边，身作飘飖不系船。相守百年都是梦，偶同一饭莫非缘。
念奴娇·乾坤开辟
黄应武（宋代）

乾坤开辟，桂林有、元气自来融结。石磴盘空行木杪，天柱屹然中立。窟宅幽深，泉源清远，不是灵神擘。潜通后洞，张刘万古遗迹。

输我长剑凌虚，六尘尽扫，银海秋波碧。志气飘飘游物外，惟有清风知得。唤起白龙，护持飙驭，稽首朝金阙。山灵欣喜，紫云已在诗壁。
偈颂四十二首
释祖先（宋代）

种种性相义，我及十方佛。
乃能知是事，昼见日，
夜见月。坐卧经行，
曾无间歇，吽吽，
有甚交涉。
送赵侗承议致仁归
李复（宋代）

聊为五斗陶元亮，却爱三龙邴曼容。
蕙帐晓空惊怨鹤，客衣夜薄感寒蛩。
江边朝露半红叶，天际晚晴多碧峰。
漠漠长空何处尽，双凫飞去晓云重。
占胜亭
王阜寿（宋代）

云横龙角千秋岸，水发含香十里堤。
每向痴儿了公事，倚栏立到日沉西。
湖气昏昏雾气漫，泊舟亭下水生寒。
幽从卧篷窗冲月，喝起痴龙倒挂看。
前调（山中清明后一日大雪）
李洪（宋代）

碧涧苍崖玉四围。东君剪水散明玑。半开桃杏不胜威。

疑是群明游阆苑，歌云舞蝶高飞。珠幢玉节送人归。
峡江维丹登眺
梁机（清代）

系缆洪流急，登高晚色侵。斜阳山两岸，远水树重阴。

庙鼓江鸦集，风镫戍漏深。滔滔东去浪，流恨满归心。
咏江南景物 其三
阳枋（宋代）

幽深岛屿乱参差，溪水迢遥横复斜。鹅鸭驯人不怕棹，閒随小艇过芦花。
典试陜西
曹端（明代）

天道原来秉至公，受天明命列人中。抡才若不依天道，王法虽容天不容。
杂诗五首
陆文圭（元代）

何处人夜归，一犬穿篱吠。
狺狺声四起，似各应其类。
月寒人影空，帖耳循墙去。
家家防穿窬，披衣不得睡。
齐山偶题三首 其二
沈辽（宋代）

朝云未散白笴陂，落日已过铜陵西。不向人间生皓发，直寻仙客上青溪。
山行
王安石（宋代）

出写清浅景，归穿苍翠阴。
平头均楚制，长耳嗣吴吟。
暮岭已佳色，寒泉仍好音。
谁同此真意，倦鸟亦幽寻。
自鹅城乘舟至河源风雨日作江流湍激以寸步进感叹有作
李纲（宋代）

榜舟溯回溪，夏潦适川涨。惊湍激怒澜，怪石立异状。

篙师巧为计，巨细施石上。噪呼集众力，进寸退寻丈。

峥嵘三数峰，竟日不离望。乃知势不便，智力未足仗。

我行极江海，幸免鱼腹葬。书生妙言辞，过谓神所相。

及兹困沟渎，更觉水石壮。翻思泛沧溟，千里才一饷。

岂惟小中州，端欲簉昆阆。斯游不可忘，临风默惆怅。
新市杂咏十首
华岳（宋代）

小桥相见便相亲，犹带西湖陌上尘。
欲买一樽聊款曲，归迟还怕小蛮嗔。
盘道寺
赵春熙（清代）

石磴十八盘，盘盘下天半。窄不得连骑，高欲回飞翰。

如何古殿宇，撑起崩云断。上仰万仞梯，下窥百尺涧。

癯僧不自危，转为劳人患。石窦引清泉，药苗堆短案。

意仿赵州茶，且坐挥征汗。万岫苍翠环，千章森绿暗。

一线露天痕，浮青怯仰瞰。树杪转行人，旋磨蚁零乱。

藉非稍息肩，颠蹶将遗憾。始信天地仁，低昂倏改换。

平衍地数弓，乃在㟏岈畔。更假涓滴流，暍暑资清灌。

无险不能夷，求安须历难。敢以片刻间，前途弛负担。

努力复振衣，登峰拟转盼。
次韵鹤林伸书记
周孚（宋代）

不须沽酒别陶潜，修竹阴阴翠满帘。拂拭面前尘土案，与君相对课楞严。
退居十咏 其十 望南山
赵抃（宋代）

乌巨东西气候秋，子湖冈陇暮云浮。欲观古佛丛林地，只用凭栏一举头。
送陈唐卿尉繁昌二首 其一
周孚（宋代）

一贫那可忍，子亦老夫如。晚岁难忘禄，生平误信书。

相逢搔首处，共是折腰初。莫作高常侍，狂歌忆孟诸。
次韵韩伯嘉拟陆龟蒙坐眠行倚食学书吟八题 其二
周紫芝（宋代）

黑甜有味要须尝，一枕谁同夜雨床。世路风波难著脚，老来当以梦为乡。
阮将军宝刀歌
吴文溥（清代）

将军伟然淮海豪，身长九尺腰带刀。读书万卷不得意，要扶鳌极抟鹏霄。

天生奇材必有用，持戟殿前色飞动。名标宿卫莅亲军，出试戎韬历蛮洞。

乃者红苗暗九溪，苗氛涨毒溪东西。夹岸旌旗天杳杳，万山鼓角声凄凄。

将军手提三尺铁，夜半横行入虎穴。飞落空中霹雳声，白是刀光赤是血。

五寨榛芜路已通，南山负嵎尚潜踪。尔时总制张经略，驰檄将军趋首功。

将军突出间道口，矢石在前追在后。裹疮转战九死余，缒险梯空身不有。

捷书申报大府来，枷杻赤立啼尘埃。力劝受降止尽杀，岂知骸骨半成灰。

横坡老稚将不免，苦赖将军丐残喘。好生恶杀上帝心，忽以民命同鸡犬。

至今九溪千万家，将军功德流无涯。试看当时宝刀在，英灵出匣生风沙。

不见于公驷马吕虔佩，早卜他年子孙贵。公侯将相非偶然，义结仁深动天地。

此刀杀人复活人，蛟龙气涵江海春。寄语人间报恩子，忽弃蝼蚁争麒麟。
水调歌头 登六和塔
孙荪意（清代）

到眼忽金碧，塔影挂晴空。问谁为此，窣堵卓笔写苍穹。

最好凭栏长望，隔岸越山如笑，揖我白云中。城郭渺茫际，铃语坠天风。

登临兴，怀古意，两何穷。是处江山，洵美韶景惜匆匆。

莫话钱王旧事，惟有无情潮水，日夜自流东。欲去更回首，落日一江红。
暑霁遥岑诗应制
吴伯宗（明代）

暑雨初收山色青，淡烟轻护晓光明。岩前倒泻千寻瀑，石上高垂百尺藤。

海宇会同瞻化日，菁莪乐育丽文星。雍雍又听鸣鸾凤，正值箫韶奏九成。
寄酬齐州曾巩学士二首 其二
赵抃（宋代）

乐天当日咏东吴，一半勾留是此湖。历下莫将泉石恋，而今天子用真儒。
被旨趣行和计院兄韵
刘克庄（宋代）

耄耋即今同队少，宗盟于我数年加。
陈根尚□□□□，新咏真年续棣华。
狂老监犹能嗜酒，□□□□□生花。
何时手板抽还了，杖履追随莫去家。
读始兴公传
张祜（唐代）

殁世议方存，升平道几论。诗情光日月，笔力动乾坤。

乱首光雄算，朝纲在典坟。明时封禅绩，山下见丘门。
谢田赞善见寄
王建（唐代）

五侯三任未相称，头白如丝作县丞。错判符曹群吏笑，

乱书岩石一山憎。自知酒病衰肠怯，遥怕春残百鸟凌。

年少力生犹不敌，况加憔悴闷腾腾。
潮阳谒灵山大颠禅师
白玉蟾（宋代）

天地神只不可诬，小人君子费分疎。
我无其事初何卹，自揆於分或未如。
岂是大颠留乃服，只闻刺史造吾庐。
谁能脱略形骸外，孟简尚书谩寄书。
过衡阳闻竞渡声
黄公辅（明代）

旅途忘节序，龙鼓一惊心。竞渡三湘俗，炎蒸五月深。

未能休辙迹，复尔度高岑。倦鸟知何托，惟思返故林。
辛未季秋奉使出居庸关用杜工部晓发公安韵
袁衷（明代）

山城月冷鸡声早，石磴霜寒马度迟。残戍凄凉兵战后，上林迢递雁来时。

三边去路无穷尽，万里归心未有期。望断飞云亲舍外，寥寥孤剑欲何之。
赠朝鲜进士金山泉 其二
李璋煜（清代）

我闻都平壤，郭外山嶙峋。上有胥余墓，礼义牖斯民。

八条虽半佚，人悫俗则淳。谁与绵道续，圃隐超等伦。

微言尊洛闽，后进排王陈。臣节炳河岳，圣庑陪明禋。

惜哉历星纪，著录多沈沦。渊源一回溯，君独追音尘。

日本衒秘笈，绮丽不足珍。研精《洪范》理，力将《大雅》振。

所期更努力，朴学传其人。
梅花喜神谱·大开一十四枝
宋伯仁（宋代）

象明十二章，斧形不可玩。
黻以取其辨，期以取其断。
送傅子正宣义
陈师道（宋代）

渐渐乌竿五两轻，一帆秋色下江滨。
请缨北阙非无意，捧檄南州且为亲。
神骥解缰天上足，风鹏摇翮日边身。
归途眯眼尘沙恶，想梦西湖十里春。
高士咏。冲虚真人
吴筠（唐代）

冲虚冥至理，体道自玄通。不受子阳禄，但饮壶丘宗。

泠然竟何依，挠挑游大空。未知风乘我，为是我乘风。
走笔谢王去非遣馈江鲚
刘宰（宋代）

环坐正无悰，骈头得嘉馈。
鲜明讶银尺，廉纎非虿尾。
肩聋乍惊讶，腮红新出水。
芼以薑桂椒，未熟香浮鼻。
河魨愧有毒，江鲈惭寡味。
更咨座上客，送归烦玉指。
饤饾杂青红，百巧出刀匕。
翩翩鹤来翔，粲粲花呈媚。
颇疑壶中景，仿佛具盘底。
又疑三神山，幻化出人世。
更于属餍馀，想像无穷意。
知君束装冗，不敢折简致。
厚赐何可忘，因笔聊举似。
蜘蛛
洪咨夔（宋代）

已迫斜阳欲坠时，谋身只怕脚行迟。
纵横笼罩大为网，首尾经纶浑是丝。
腹饱飞虫肥似瓠，喙工毒螫利於锥。
朝来猛被儿童扫，不放檐牙一点遗。
偈二十二首 其六
释洵（宋代）

一叶翻空便见秋，不风流处也风流。当头荐得便归去，看取木人骑土牛。
次韵苏教授立春书事
戴表元（宋代）

病老空山客，寒纡积雪春。
麦苗青有主，桃板粉成神。
短策陶元亮，轻舟贺季真。
征徭辛不及，游眺杂闲民。
鹧鸪天 其一 和叶小鸾梦中作
尤侗（清代）

口咏金经手采香。自言自笑自相忘。云游瑶碧三山远，舟戏珊相一水长。

花筑榭，树回廊。闲持藜杖逐流光。何人松下敲棋坐，子落丁丁犹费忙。
霜叶飞 冬日闲宴
黄裳（宋代）

谁能留得年华住。韶华今在何处。万林飞尽，但惊天篆，半空无处。

望消息、霜催雁过，佳人愁起云垂暮。就绣幕、红炉去。

金鸭时飘异香，柳腰人舞。

休道行且分飞，共乐还一岁，见景长是欢聚。大来芳意，既与名园，是花为主。

翠娥说、尊前笑语，来年管取人如故。向寂寞，中先喜，俄顷飞琼，化成寰宇。
失调名
佚名（宋代）

惜花心性。
幽居四咏 其一 树色
邵宝（明代）

乍浓还淡弄朝晖，树色依稀定是非。楼上望回川历历，城阴遮是路微微。

晓云有影团倾盖，春水无波渌染衣。独坐怀人心正远，天空渭北雁初归。
赵玉汝自作戏墨见寄各题六言其上 鹭鸶
方岳（宋代）

雪以一江烟水，风乎两岸菰蒲。但得鱼矶无恙，曲肱之外何须。
嘉祐寺
张九成（宋代）

曳屣出南郭，招提在高冈。谁言林樾中，乃有此宝坊。

甘泉溢中庭，修桂荫层廊。三秋此花开，清香驻高堂。

试问红尘中，那得六月凉。门外江声急，堂中松韵长。

古殿俨像设，佛灯龛夜光。不见堂中人，斗觉心悲伤。

人生本无定，乐处是吾乡。吟馀复何事，月落山苍苍。
同游析城王屋山诗七首 其二 登析城南峰放歌
张晋（清代）

仙人手把青莲花，金枝翠叶□交加。偶然游戏掷地上，顷刻幻作山杈枒。

同人相顾叫奇绝，一一指点无争差。王屋天坛列眼底，洞天万古埋烟霞。

其余群峰尽底亚，谨受约束莫敢哗。一邱一壑竞妍巧，再接再厉非虚夸。

丹青有笔貌不得，荆关袖手空咨嗟。长日开图供赏鉴，终年不费玉画叉。

回首西望忽莽苍，黄河一线穿平沙。天风飘飘拂衣袖，如此不乐胡为耶？

便欲乘云叩阊阖，倒吸云汉斟匏瓜。
题胡邦仲霜节堂
曾丰（宋代）

此君胸固有虚室，六气薰酣无不适，
所禀宁非道之质。此君貌固能圆机，
四季变更无不宜，所立宁非圣之时。
其表无方里无物，妙与大通相出入。
清节凌霜特其一，秋风夜雨君曰噫。
名我字我敢问谁，无乃未为大相知。
守节虽贤一于正，圣人达节百其应。
君亦能贤亦能圣，姑以节论犹失订。
标致孤高所持劲，伯夷独立君制行。
主人加爱又加敬，根器浑涵所成迥。
颜子屡空君尽性，客子三叹更三咏。
酬乐天春寄微之
元稹（唐代）

鹦心明黠雀幽蒙，何事相将尽入笼。君避海鲸惊浪里，

我随巴蟒瘴烟中。千山塞路音书绝，两地知春历日同。

一树梅花数升酒，醉寻江岸哭东风。
送雪窦长老昙颖
梅尧臣（宋代）

朝从雪窦请，暮卷云衲轻。
莫问居士病，自从他方行。
吴霜点髭根，海乌随众迎。
安隐彼道场，万事都忘情。
同元美与诸比部早夏城南放舟 其二
李攀龙（明代）

最怜行役久，为乐未言疲。自起投车辖，长歌覆羽卮。

江湖青雀舫，僚友白云司。醒后惊相问，佯狂信有之。
寄敖器之
韩淲（宋代）

绝代敖夫子，春来定若何。新丰逆旅市，叩角饭牛歌。

汉相延东阁，成周在泰和。汇征调玉烛，小用亦金坡。
苦寒行
曹操（两汉）

北上太行山，艰哉何巍巍！
羊肠坂诘屈，车轮为之摧。
树木何萧瑟，北风声正悲。
熊罴对我蹲，虎豹夹路啼。
溪谷少人民，雪落何霏霏！
延颈长叹息，远行多所怀。
我心何怫郁，思欲一东归。
水深桥梁绝，中路正徘徊。
迷惑失故路，薄暮无宿栖。
行行日已远，人马同时饥。
担囊行取薪，斧冰持作糜。
悲彼《东山》诗，悠悠使我哀。
题篝灯馀影图
李超琼（清代）

蚖膏凤脑不足数，天心能鉴篝灯苦。流传世世生光辉，一点丹衷耿蓬户。

丹衷皎若光明烛，自照冰霜矢幽独。鹍弦弹断泪横流，洒向卷葹满阶绿。

磨笄未决还踟蹰，不难一死难抚孤。闭门春去落花尽，正有支燕来哺雏。

膝前环顾同悲切，寸寸肝肠化成铁。未知败絮逊重衾，长饱香糜是糠屑。

渐看儿女皆英英，历尽艰难始长成。当年六索今无负，辛苦从头说短檠。

檠短更长夜复夜，百层银箔光交射。深宵指裂不知寒，生计自怜归纸价。

此时灯影青荧荧，此时人影孤伶仃。血诚蟠际漆室朗，隐隐光焰通天庭。

从来济变在坚忍，廿载支撑心力猛。宰相能如此母贤，即今倭患何由逞。

遗徽诵述自元孙，我更披图感慨存。只应天上金莲矩，万朵千枝到德门。
别拟太上皇帝挽歌词六首 其四
范成大（宋代）

与子传神器，承家得圣人。阶庭天下养，壶峤海中春。

四叶斑衣乐，三加玉册新。寿宫如帝所，何必上霄晨。
宫词 其四十五
周彦质（宋代）

荔子珍奇冠九垓，上林航海近移栽。绛囊玉颗如闽峤，不用红尘一骑来。
送赵判官
赵师秀（宋代）

三岁莲华幕，何曾仕者同。开墙通野客，分树借江鸿。

与世如无味，于民自有功。神仙今已近，不畏引帆风。
西江月·才入冬来三日
佚名（宋代）

才入冬来三日，人都道小春来。生生一脉早胚胎。消息南枝大。生向腊前冬後，贞元接处滋培。调羹手段栋梁材。直待文明嘉会。
走笔送僧宣无言归泉南
方回（元代）

杭泉三千二百里，一瓶一钵走桑梓。
此僧胸中有诗肠，一口吸尽四海水。
自从北海至南海，搜诗直到珊瑚底。
归哉非为恋乡味，橄榄槟榔红荔子。
只身家世无眷属，亦不寻访囝郎罢。
一欲追还李太白，二欲中兴杜子美。
三欲扶起黄鲁直，四欲再作陈无己。
若岛若可若贯休，直下视之眇糠秕。
名僧诗话六十卷，我葺偈颂如野史。
西天七祖南六祖，略如志传与表纪。
寻复悔之泯其稿，间存一二笑狂斐。
幼读紫阳先生书，岂可舍之从释氏。
烂却沙头月一船，不妨文公漫随喜。
可与言诗宜与言，不可与言姑止止。
梦横塘·替卢梦邯赞府蕉窗忆梦图
杨葆光（清代）

乱蛩如絮，旧燕来窥，个侬心事犹昔。嫩绿芭蕉，卷不尽、新愁盈犹。

被恋余熏，袜留纤影，客怀空积。道云和再鼓，曲罢人遥，窗前雨，声声滴。

君家有个卢生，在邯郸道上，一枕轻掷。省识家风，偏又阅、蓟燕陈迹。

只须向、炉边醉到，使者氤氲更谁觅。此境迷离，耐人寻味，问何时醒得。
送外甥为于中书沛作
曹义（明代）

几年不到渭阳城，一见春容满面生。宾馆正连徐孺榻，莼鲈忽面季鹰情。

官亭别处频斟酒，客路行时独计程。明日故乡逢故旧，平安为我报家声。
和石田翁落花诗七首 其三
王建极（明代）

风净云和雨意新，残红点点委芳尘。眼穿此日凭栏客，肠断当年劝酒人。

纸上只能添丽句，枝头无计驻残春。落英狼籍那堪触，密掣金铃鸟莫嗔。
送运干陈圣嘉解组还朝
赵善括（宋代）

月明千里正婵娟，且莫匆匆便放船。
三载泛莲依绿水，一朝荐鹗上青天。
西楼未作经笥梦，北阙先分御鼎烟。
且向蓬山雠校了，却持荷橐从甘泉。
东郊次韵器资子开六绝句 其二 谩成
刘摰（宋代）

悄悄轻冰断水涯，欣欣群木荫人家。春风巧思无寻处，红白青黄各自花。
秦淮渔笛
陆深（明代）

桃花新水满江流，一棹波连白鹭洲。网趁夕阳鱼在柳，酒随村店蚁初篘。

高怀閒弄江梅晓，古调遥翻嶰竹秋。几度曲终潮正落，有人指点说东游。
临江仙 暮秋感兴
段成己（金朝）

浊酒一杯歌一曲，世间万事悠悠。闲来乘兴一登楼。西风吹叶脱，尽见四山秋。莞然成独笑，白鹭起沧洲。
镜斋相士求诗二首
姚勉（宋代）

鹄袍待对满京华，刚许癯儒作探花。
性淡不知花可探，班头独立紫宸衙。
句 其一
谢履（宋代）

近日莲峰净，春风石笋抽。
赋石鼓
释宗本（宋代）

造化功成难可测，不论劫数莫穷年。
如今横在孤峰上，解听希声遍大千。
夏景无事因怀章来二上人二首
皮日休（唐代）

澹景微阴正送梅，幽人逃暑瘿楠杯。水花移得和鱼子，

山蕨收时带竹胎。啸馆大都偏见月，醉乡终竟不闻雷。

更无一事唯留客，却被高僧怕不来。

佳树盘珊枕草堂，此中随分亦闲忙。平铺风簟寻琴谱，

静扫烟窗著药方。幽鸟见贫留好语，白莲知卧送清香。

从今有计消闲日，更为支公置一床。
读蟠桃诗寄子美
欧阳修（宋代）

韩孟於文词，两雄力相当。
篇章缀谈笑，雷电击幽荒。
众鸟谁敢和，鸣凤呼其凰。
孟穷苦累累，韩富浩穰穰。
穷者啄其精，富者烂文章。
发生一为宫，揫敛一为商。
二律虽不同，合奏乃锵锵。
天之产奇怪，希世不可常。
寂寥二百年，至宝埋无光。
郊死不为岛，圣愈发其藏。
患世愈不出，孤吟夜号霜。
霜寒入毛骨，清响哀愈长。
玉山禾难熟，终岁苦饥肠。
我不能饱之，更欲不自量。
引吭和其音，力尽犹勉强。
诚知非所敌，但欲继前芳。
近者蟠桃诗，有传来北方。
发我衰病思，蔼如得春阳。
忻然便欲和，洗砚坐中堂。
墨笔不能下，怳怳若有亡。
老鸡嘴爪硬，不易犯其场。
不战先自却，虽奔未甘降。
更欲呼子美，子美隔涛江。
其人虽憔悴，其志独轩昂。
气力诚当对，胜败可交相。
安得二子接，挥锋两交鋩。
我亦愿助勇，鼓旗噪其旁。
快哉天下乐，一釂宜百觞。
乖离难会合，此志何由偿。
和钱华州题少华清光绝句
白居易（唐代）

高情雅韵三峰守，主领清光管白云。

自笑亦曾为刺史，苏州肥腻不如君。
初夏寄题隆兴寺禅房
苏志皋（明代）

蒲萄引蔓枣开花，台殿参差日影斜。
一客不来双燕语，老僧闲欲晒驾裟。
忆昔行题友人小像
徐熥（明代）

少年携手同行乐，我甫胜冠君总角。岁月悠悠去不还，眼前风景犹如昨。

此日看君新画图，神情虽是颜容殊。所嗟童稚尚如此，莫怪故人成老夫。

我也半生甘落魄，君亦胡为恋丘壑。高举犹怀鸿鹄心，待时且作龙蛇屈。

旧事经今二十秋，披图空感昔时游。与君相见且饮酒，莫遣青铜催白头。
致酒行
李贺（唐代）

零落栖迟一杯酒，主人奉觞客长寿。
主父西游困不归，家人折断门前柳。
吾闻马周昔作新丰客，天荒地老无人识。
空将笺上两行书，直犯龙颜请恩泽。
我有迷魂招不得，雄鸡一声天下白。
少年心事当拏云，谁念幽寒坐呜呃。
姑苏夜泊
王鸣雷（明代）

渔火江边吹笛楼，楼边乌落满城头。姑苏几夜无明月，消却吴宫一半愁。
秋夕
陆游（宋代）

承学虽云浅，初心敢自轻。
飘零为禄仕，蹭蹬得诗名。
抚事悲长剑，怀人感短檠。
不堪秋雨夕，鼓角下高城。
忆旧游 其二 和深中韵
陈祖绶（清代）

叹朝堂水火，猿鹤虫沙，蓦起风波。堕入红尘劫，化青磷碧血，白骨填河。

一杯一杯沈醉，天阙远如何。恨赤手空拳，安能有剑，十万横磨。

行歌。到今日，没酒劝燕姬，板按秦娥。蒿目荒凉地，走羌奴满道，络绎骡驼。

但听数声凄楚，征雁向南过。底信断金门，垂杨挂丝离绪多。
有感 其二
葛立方（宋代）

莫将横笛衒柯亭，岂解穿云裂石声。湘水老翁那复见，世间谁数吕筠卿。
金人捧露盘（梅花）
高观国（宋代）

念瑶姬，翻瑶佩，下瑶池。冷香梦、吹上南枝。罗浮梦杳，忆曾清晓见仙姿。天寒翠袖，可怜是、倚竹依依。

溪痕浅，云痕冻，月痕澹，粉痕微。江楼怨、一笛休吹。芳音待寄，玉堂烟驿两凄迷。新愁万斛，为春瘦、却怕春知。
白团扇歌
黎遂球（明代）

赠郎白团扇，绣出双芙蓉。倘爱芙蓉娇，无徒弃秋风。
偶书四首
胡宏（宋代）

青山万古色，几人曾赏心。
萧萧木叶下，我坐复沉吟。
蟋蟀
佚名（先秦）

蟋蟀在堂，岁聿其莫。今我不乐，日月其除。无已大康，职思其居。好乐无荒，良士瞿瞿。
蟋蟀在堂，岁聿其逝。今我不乐，日月其迈。无已大康，职思其外。好乐无荒，良士蹶蹶。
蟋蟀在堂，役车其休。今我不乐，日月其慆。无已大康，职思其忧。好乐无荒，良士休休。
对雨愁闷，寄钱大郎中
刘湾（唐代）

积雨细纷纷，饥寒命不分。揽衣愁见肘，窥镜觅从文。

九陌成泥海，千山尽湿云。龙钟驱款段，到处倍思君。
游贾氏园
张拱辰（明代）

莫嫌岁晚看花迟，到我来时有紫薇。谩捲轻罗当新酒，明朝风急恐离披。
十一月大雾中自胥口渡太湖
范成大（宋代）

白雾漫空白浪深，舟如竹叶信浮沉。
科头晏起吾何敢，自有山川印此心。
水调歌头（喜晴赋）
吴潜（宋代）

屯结海云阵，奋击藉雷公。忽然天宇轩豁，杲日正当空。照出榴花丹艳，映出栀花玉色，生意与人同。闭纵一翻手，造化不言功。

想平畴，禾＿＿，黍＿＿。老农拍手相问，相劳笑声中。办取黄鸡白酒，演了山歌村舞，等得庆年丰。此际莼鲈客，倚楫待西风。
冬日闲居二首
张正蒙（明代）

僻居心远矣，闭户日萧然。
一水带寒月，孤村幕夕烟。
贫惟尊酒在，诗岂众人传。
却忆蒙庄子，冥搜内外篇。¤
秋日书怀寄河南王尹
刘禹锡（唐代）

公府想无事，西池秋水清。去年为狎客，永日奉高情。

况有台上月，如闻云外笙。不知桑落酒，今岁与谁倾。
和夏推官奉太夫人就养仲氏次韵
宋祁（宋代）

盛府从军日，大家随子初。
伯兮均洁膳，仲也庆将舆。
雾舍嵩尘薄，霜程巩树疏。
循陔传咏切，匪夕伫归欤。
和紫阳先生感兴诗二十首 其十四
刘黻（宋代）

书法严贬褒，明辨邪正根。寒暑自迭禅，日星常与存。

浮云岂不翳，昭晰谁其昏。笔削匪烂报，执拗开乱原。
夏日寺居和酬叶次公
林逋（宋代）

午日猛如焚，清凉爱寺轩。
鹤毛横藓阵，蚁穴入莎根。
社信题茶角，楼衣笐酒痕。
中餐不劳问，笋菊净盘樽。
寺楼月夜醉中戏作
陆游（宋代）

海山缥缈玉真妃，贪看冰轮不肯归。
楼上三更风露冷，旋围步障换罗衣。
酹江月
葛长庚（宋代）

思量世事，几千般翻覆，是非多少。随分随缘天地里，心与江山不老。道在天先，神游物外，自有长生宝。洞门无锁，悄无一个人到。
一条柱杖横肩，芒鞋紧峭，正风清月好。惊赏百年浑似梦，空被利名萦绕。野鹤纵横，孤云自在，对落花芳草。来朝拂袖，谁来南岳寻我。
思堂诗
曾丰（宋代）

新筑谋为老者安，落成谁料莫近轩。月窥窗牖如颜色，风战帘帷若笑言。

怀里寂寥霜后橘，阶前萧瑟雨馀萱。荣途他日饶荣报，亡矣吾知不啻存。
挽朱侍郎
王柏（宋代）

国论多同异，身名有险夷。
一从离紫橐，再不上丹墀。
慷慨风云断，飘零岁月移。
却因閒得早，冷眼看人痴。
浪淘沙令·伊吕两衰翁
王安石（宋代）

伊吕两衰翁，历遍穷通。一为钓叟一耕佣。若使当时身不遇，老了英雄。
汤武偶相逢，风虎云龙。兴王只在笑谈中。直至如今千载后，谁与争功！
即事二首
陈造（宋代）

形容肮脏水云宜，心意阑残欲语谁。
不作贵人炎冷面，北山逋客最相知。
观打鱼戏为鸬鹚歌
徐昂发（清代）

鸬鹚鸬鹚巢高木，张口吐雏连五六。䁡䁡碧眼玻璃明，棱棱长五钩鋋曲。

野人椓网横覆车，觰沙两翮不得舒。鹿角腥涎养驯熟，朱绳系颈来捕鱼。

潮波吞天一叶舞，野人指挥若部伍。鸬鹚穿浪疾如风，水面回篙棹飞𫇛。

戏鲤游鲂惊失次，拿鬐磔尾万鱼逝。翻身入水追亡逋，擂鼓船头助声势。

大鱼鳞脱红肌摧，小鱼半死盈舱堆。鸬鹚鼓翼鸣得意，贪残嗜杀神所猜。

野人捩柁斜阳坠，论㪷卖鱼谋一醉。鲜鲙遥看藿叶香，轻刀细剁春葱脆。

鸬鹚鸬鹚，垂头敛翅上横木，一寸鳞鬐不入腹。
次韵道卿效离合体见赠
周紫芝（宋代）

秾李有佳色，不如兰芷香。鸣禽矜爪觜，肯入鸾凤行。

若士自有偶，俗子自有肠。验志贵同术，异趋徒参商。

望羊久自叹，相思不相忘。伟哉德祖贤，长年与徜徉。

逢君青云衢，弱羽难翱翔。槁项与黄馘，珠玉俨在旁。

唧唧秋虫吟，敢赓韶濩章。夜光入我室，什袭徒珍藏。
颂古三十八首
释从瑾（宋代）

不会黄梅佛法，梦中合眼惺惺。
此地无金二两，俗人酤酒三升。
景定壬戌司户弟生日有感赋诗
文天祥（宋代）

夏中与秋仲，兄弟客京华。
椒柏同欢贺，萍蓬可叹嗟。
孤云在何处，明岁却谁家。
料想亲帏喜，中堂自点茶。
闲居 其四
吕本中（宋代）

荆扉寂寞锁花枝，攲枕闲追方外知。一缕茶烟新水足，半帘宿雨燕飞迟。
晨起
陆游（宋代）

老病少睡眠，卧见天窗白。
栖鸟亦已鸣，一一翻去翮。
我起将何亦，且复守书册。
收歛万里心，未厌容膝迮。
吾家读书法，一字亦当核。
勉哉积新功，莫问几时客。
早过车田村
程敏政（明代）

沙岸深穿石径幽，橘梢藤刺翠相樛。孤村路出荒垣近，十亩阴蟠古木稠。

樵彴半湾松崦脚，水桩遥响竹棚头。息肩少狎群鸥坐，不觉凉生两袂秋。
偕王道观雪中联句 其二十五
黄裳（宋代）

助清还啜茗，胜冷屡衔杯。辨味凭茶陆，登高惬赋枚。

袁门清梦未，梁苑胜游才。船去须寻戴，诗成盖献裴。

光馀应可借，□大固难猜。
残夜清坐
释文珦（宋代）

壶更犹未彻，起坐看萤流。
夜气清如水，禅心淡似秋。
月沉西岭树，钟动上方楼。
可有昏冥者，知吾所得优。
如梦令 雪景便面
王行（元代）

满眼落花飞絮。回首琼林玉树。驴背是何人，得了灞桥诗句。

归去。归去。春在醉乡深处。
宿石涧店闻妇人哭
李端（唐代）

山店门前一妇人，哀哀夜哭向秋云。

自说夫因征战死，朝来逢著旧将军。
听蛙方君作八老诗效颦各赋一首内三题余四十
刘克庄（宋代）

少谙刀笔晚尤工，旧贯新条问略通。
斗智固应维鹜辈，论年亦合作狙公。
孙魁明有堪瞒处，包老严犹在套中。
只恐阎罗难抹过，铁鞭它日鬼臂红。
登上岭游黄山 其二
陈天麟（宋代）

风扫烟岚一万重，平生佳处始相逢。未骖轩后浮丘驾，已见天都石柱峰。

阆苑欲传青鸟信，壶天安用白云封。朝真我亦通仙籍，况复年来访赤松。
张屯田知兖州
宋祁（宋代）

汉家关内使驺来，广鲁风旟画隼开。
地得股肱雄近辅，书留筋骨冠中台。
儒宫划壁严祠豆，督府均羊盛宴罍。
应望仙闾旧车道，倚天娲石篆昭回。
贺新郎（寿王侍郎简卿）
刘仙伦
（宋代）

某兹者共沉某官道协降神，祥开诞旦。五百年而名世，允谓间开；八千岁而为春，定膺难老。俯仰都无于愧怍，谤谗何损于忠良。却雁鹜而暂得闲身，对龟鹤而永绥眉寿。辄陈俚语，上祝台躔。狂斐是惭，览掷为幸。

小队停钲鼓。向沙边、柳下维舟，庆公初度。平尽群蛮方易镇，此事多应有数。奈自古、功成人妒。君看乐羊中山役，任谤书、盈箧终无据。千载下，竟谁与。

诗中带得西山雨。指天台、雁荡归欤，寿乡深处。缓急朝廷须公出，更作中流砥柱。笑痴騃、纷纷儿女。多少人间不平事，有皇天、老眼能区处。挥玉斝，听金缕。
戚龙渊过山中
陈鹤（明代）

关路几年别，秋霜两鬓多。
高谈卑世态，远涉识风波。
艺绝惟名在，身贫奈壮何。
为君沽斗酒，聊复慰蹉跎。
念奴娇 赠阿秀并呈西樵
陈维崧（清代）

晚风回处，忽帘开影露，鬓烟微绿。蓦地见人犹掩敛，裙与阑干绿曲。

萦损红巾，拨残锦瑟，顿惹愁千斛。客来休入，请看门外金犊。

渐觉盏内鳞皴，篝边鸭瘦，觥事卿须录。生世谐逢王吏部，绣佛还工惜玉。

爱尔娇憨，嗔人拘管，挼碎钗儿菊。晚携素手，碧天雨过初沐。
送李馀及第归蜀
贾岛（唐代）

知音伸久屈，觐省去光辉。津渡逢清夜，途程尽翠微。

云当绵竹叠，鸟离锦江飞。肯寄书来否，原居出亦稀。
饯魏主簿
李殿丞（宋代）

今日不知明日事，人情反覆似车轮。我今自是飘萍客，更向长亭作主人。
官桥秋笛
陈洸（明代）

垒石为桥数百春，恍疑乌鹊驾河津。尘中车马经行古，舆上规河制作新。

得意共称题柱客，怜才谁识授书人。清宵惟有桓伊笛，三弄梅花月下频。
小大谣
弘历（清代）

小忙大閒日逐天，小输大受海纳川。小积大馀日成年，小往大来愚避贤。

小失大得姑与旃，小惩大戒福小人。小黠大痴螳捕蝉，小重大轻衡与权。

小损大益自上蠲，小忧大乐日惕乾。
寄妻韩氏诗三首 其二
丘敦（明代）

相如若是薄情人，那得椒房买赋金。故剑尚求人岂弃，文君莫动白头吟。
辛卯元日三首
方回（元代）

六十年前五岁儿，梦魂历历万艰危。
数声春雨微中酒，绝好梅花大欠诗。
老病自应无世味，退修焉用要人知。
十兄弟行唯身在，未可全狂且半痴。
郊庙歌辞。五郊乐章。黑郊迎神
佚名（唐代）

玄英戒序，黑郊临候。掌礼陈彝，司筵执豆。

寒氛敛色，冱泉凝漏。乐以迎神，八音斯奏。
说经道者
李龏（金朝）

澜翻口里说三车，一衲唯披百结麻。应笑经僧内供奉，等閒尽著紫袈裟。
豫章通守李侯苦痈痬卧舟中约予相见
李彭（宋代）

云断夜来雨，傍舟渡前溪。波涨回汀没，林端远岫微。

故人方抱瘵，有约吾忍违。夷犹理归棹，天末放朝晖。
渭上题三首
温庭筠（唐代）

吕公荣达子陵归，万古烟波绕钓矶。

桥上一通名利迹，至今江鸟背人飞。

目极云霄思浩然，风帆一片水连天。

轻桡便是东归路，不肯忘机作钓船。

烟水何曾息世机，暂时相向亦依依。

所嗟白首磻溪叟，一下渔舟更不归。
又口号首
陆文圭（元代）

华堂捧劝紫霞杯，红粉回头御史来。
直道素知嫌妩媚，羞将白鹤放笼开。
烂柯山二首 其一
释怀古（宋代）

仙家轻岁月，浮世重光阴。白发有先后，青山无古今。

局终柯已烂，尘散海尤深。若觅长生路，烟霞无处寻。
太常引·水文湘簟织霜筠
许有孚（元代）

水文湘簟织霜筠。座客句清新。何物是红尘。更着个、渔舟写真。赵公琴鹤，谢家丝竹，漉酒又陶巾。不独太平民。好凤阁、鸾坡旧人。
得何时矩书
陈献章（明代）

良友惠我书，书中竟何如。上言我所忧，下述君所移。

开缄读三四，亦足破烦污。丈夫立万仞，肯受寻尺拘。

不见柴桑人，丐食能欢娱。孟轲走四方，从者数十车。

出处固有间，谁能别贤愚。鄙夫患得失，较计于其初。

高天与深渊，悬绝徒嗟吁。
送新酒糟蟹与贾之奇五首
曹勋（宋代）

小酢银槽新拨醅，带糟郭索佐樽罍。
一时送上天台友，助对梅花人举杯。
腊茶并三诗送李元诚 其三
陈造（宋代）

北风吹霜战林樾，菊花彫零梅未发。留君无物供吟笔，一炷沉烟伴清绝。

骚人悲悽为摇落，舟挽不回仍此别。还家试碾壑源春，何似卢郎三百月。
鹧鸪天（看瑞香）
韩淲（宋代）

看了香梅看瑞香。月桥花槛更云窗。不知是有春多少，玉水灵云醉几场。

闲蝶梦，褪蜂黄。尽温柔处尽端相。珠帘十里扬州路，赢得潘郎两鬓霜。
送观复机宜荣侍南游二首
苏泂（宋代）

命拙仍多故，君来每慰情，
艰虞还俭岁，文字久寒盟。
又作家山别，宽为数月程。
闲门闭萧瑟，病眼向谁明。
枕上和圆机绝句梅花十有四首
晁说之（宋代）

霜女月娥愁不开，萼君西母宴瑶台。
总将芳意传英彩，下降人间得有梅。
游独孤城下作
张嵲（宋代）

利成山百丈，直下独孤城。
事往岁月积，长江依旧清。
昔人经过地，我辈复此行。
但见竹树稠，石崖如削成。
乔木晚未凋，青青发余荣。
天寒远峰澹，日晏长川明。
时危怀古意，岁暮羁旅情。
一室寄绝岸，全家托柴荆。
晨炊饭脱粟，似此田涧氓。
群盗正猖獗，深居且偷生。
反念故园日，默默何由平。
和帝城春望
陈是集（明代）

四方辑玉远来通，日出瞳眬瑞霭红。阊阖晓开仙作仗，蓬莱春拥酒方中。

农桑正尔勤忧暵，礼乐还须助即戎。绘得流民诗并献，沨沨太史诵清风。
马道士为詹仲明作柳城春色图城门外柳树连堤桃花夹竹小桥渔艇茅屋下有读书人不知何处景也为题二绝 其一
陆文圭（元代）

渭城客舍柳烟遮，渔叟桃源去路赊。松竹林中读书处，一图风景属三家。
丹炉药臼
赵立（宋代）

岩中二子已飞仙，药臼丹炉尚俨然。
无奈故乡心正切，末由此地结清缘。
和夏侯秀才春日见寄
李中（五代）

绵蛮黄鸟不堪听，触目离愁怕酒醒。云散碧山当晚槛，

雨催青藓匝春庭。寻芳懒向桃花坞，垂钓空思杜若汀。

昼梦不成吟有兴，挥毫书在枕边屏。
挽邱景游二首
陆文圭（元代）

游公门下久，公亦眷吾深。
疾病烦尤卜，诗词辱尝音。
衰年空滴咏，旧事独伤心。
箫地书潜德，空疏力不任。
又用韵
李曾伯（宋代）

雪凝霜降不肯春，花神岂类妇人仁。
肯留年后供清思，分付东风与主人。
或谓光嗤景仁谈禅而自谈又因用前韵为景仁解
司马光（宋代）

贱子司已久，景仁迷自今。
良因拯溺急，是致涉波深。
到岸何须栰，挥鉏不见金。
浮云任来去，明月在天心。
池上闲咏
魏野（宋代）

微物满池塘，吟看向夕阳。
草虫腰尽细，水鸟嘴多长。
科斗渔翁字，芙蓉野客裳。
诗成堪写处，莲叶碧牋香。
七月
韩淲（宋代）

水石云山里，归来已九秋。隔城如浅近，邻寺始深幽。

慧远逢修静，文渊说少游。径荒殊不扫，风叶上牵牛。
破阵子 客怀
佟世南（清代）

南越烽烟黯黯，东吴驿路迢迢。马上十年来复去，露影霜花满宝刀。

征途枫叶飘。

幸有金尊醉客，解鞍暂驻今宵。梦断关山秋雁度，酒醒江城夜月高。

冷风吹敝貂。
句
胡铨（宋代）

梦入琼崖身益壮，烟销金坞臭空传。
同日次韵可庵
洪咨夔（宋代）

梦破巫峰十二鬟，家山逸驾尚容攀。
桃花见面东风裹，应笑陈人老上颜。
渔家傲（绍兴甲子潮州考官作）
高登（宋代）

名利场中空扰扰。十年南北东西道。依旧缘山尘扑帽。空懊恼。羡他陶令归来早。

归去来兮秋已杪。菊花又绕东篱好。有酒一尊开口笑。虽然老。玉山犹解花前倒。
娄江谒二王先生墓途中述怀
潘之恒（明代）

祗园澹圃各荒芜，绵竹寻师事岂诬。
积翠丹台空集凤，杀青玄草尽传乌。
惊心尘土双埋玉，挥涕河山一束刍。
怅望新阡松柏路，敢从青树问荣枯。
忆远曲二首 其一
黄渊耀（明代）

朔方宁远近，夜夜在君傍。铁马惊归处，人孤月满床。
石沟
孟洋（明代）

盐井黄沙迷白草，石沟残日下荒山。烽烟暂喜连朝息，旌节遥从万里还。

秋早兵戈屯塞上，风高鼓角动云间。西陲诸将今非昔，胡虏无劳数扣关。
豫让
俞体莹（清代）

知遇恩深一死轻，击衣溅血足心惊。龙门取合荆轲传，孤负千秋义士名。
绍兴别庙乐歌五首
真宗（宋代）

仙驭弗返，眇邈清都。
肆此嘉肴，既丰既腴。
奠享有成，鼓乐愉愉。
入我豆笾，率礼无逾。
寄题袁机仲侍郎殿撰建溪北山四景·妙净庵
杨万里（宋代）

韩子不肯佛，饶操苦出家。
何如妙净老，紫橐碧莲花。
平原郡王南园诗二十一首·西湖洞天
姜特立（宋代）

洞天别是一蓬瀛，桂馆时时吹玉笙。
中有仙翁长不老，不知几个董双成。
菩萨蛮 桐月
吴茝（清代）

一钩新月凉如许。娟娟飞上梧桐树。客思怕惊秋。箫声何处楼。

筛风浑不定。络纬鸣金井。和露凭阑干。夜深么凤寒。
油污衣
佚名（宋代）

一点清油污白衣，斑斑驳使人疑。
从饶洗启遍千江水，争似当初不污时。
寄成父
赵蕃（宋代）

屡约过茅舍，终成觅顺舟。
书来勤问讯，病去苦淹留。
邂逅行人往，丁宁药物求。
那知空怅望，直恐遂沈浮。
篱菊犹青蕊，鬓毛非黑头。
平生爱此节，今岁只空酬。
度日浑无赖，期君得散忧。
柴车夙须办，草径扫令幽。
岂乏登临处，堪为耳目谋。
跻攀无脚力，梦寐想神游。
送公望
晁说之（宋代）

窃独悲秋霖，江湖难为客。
短发思归时，柰此西行色。
念君诸王孙，风骨秀而整。
衣冠旧诸生，不羞见狭领。
邂逅托末契，君室献可孙。
岂但姻娅旧，有感风义敦。
君知前辈好，宁用文墨期。
颍麟陈留言，为君爱吾诗。
田家叹
赵汝鐩（宋代）

破屋三间结草扉，柴根煨火阖家围。
此生能得几年活，薄命连遭两岁饥。
肠久鸣雷惟淡粥，体虽起粟尚单衣。
晚来稚子总欢喜，报道小姑挑菜归。
白云庄四首·懒归阁
柴望（宋代）

溪流回合逗方池，轩槛前临面翠微。
紫陌红尘行不顾，白云青嶂坐忘归。
方荣即隐谁能继，未老休官世所稀。
我昔凌云登阁会，主翁留饮见蟾晖。
颂古三十一首
释玿（宋代）

庭前柏树子，一二三四五。
窦八布衫穿，禾山解打鼓。
元日 其四
邹浩（宋代）

南来日日望新年，今日新年到眼前。笑语妻儿莫惆怅，即随归燕上归船。
寄陈用晦四首
陈造（宋代）

我初识苏仙，谈诗达旦夕。
君今与提衡，当复诧此客。
一代紫微公，文采耀楚泽。
归来要同登，斲句慰英魄。
初夏同孝叔游朱氏园
张伯玉（宋代）

冻醪卢橘助登临，此地相逢旧有音。
石润自知梅信蚤，池方应为玉流深。
诗成千色排清砌，话久花枝转夕阴。
不见辟疆妨底事，月楼归去正龙吟。
次圭父游将军岩韵二首 其二
朱熹（宋代）

陈迹真成俯仰间，回头犹认碧巑岏。更烦地主殷勤意，得尽云山表里观。

景晏共愁归路远，年侵独负酒杯宽。明朝觅句酬珠玉，剩喜诗情却未阑。
一七令·山
令狐楚（唐代）

山，耸峻，回环。
沧海上，白云间。
商老深寻，谢公远攀。
古岩泉滴滴，幽谷鸟关关。
树岛西连陇塞，猿声南彻荆蛮。
世人只向簪裾老，芳草空余麋鹿闲。
寄李宁卿
赵蕃（宋代）

不寄来南录，但传多景诗。
长安分袂后，湘水寄书时。
我欲归三径，君方闻四驰。
未知回首地，宁有盍簪期。
用韵杂兴
廖行之（宋代）

夏葛冬裘等一衫，飞黄跛鳖谩同骖。
人情展转怜风月，世路沈迷泣北南。
我已灰心忘厚味，谁其缄口罢游谈。
如今欲问西来意，便挂僧牌报放参。
丙子寅月九日五鼓梦馀忆旧作因用韵
程公许（宋代）

业识萦牵岂自由，幸逢此劫在儒流。昏昏心似未磨镜，役役身如不缆舟。

闻道无缘时已晚，养生欠术鬓先秋。向平可谓真男子，家事无关五岳游。
寄洪舍人二绝 其二
喻良能（宋代）

仲氏昔尝司宥密，长公元已转洪钧。紫微岂久承流地，黄閤终须报主身。
春日即事九首
李廌（宋代）

逃闲闭关坐，忽有卖花声。
老大自多感，依然京洛情。
塞下曲
张籍（唐代）

边州八月修城堡，候骑先烧碛中草。
胡风吹沙度陇飞，陇头林木无北枝。
将军阅兵青塞下，鸣鼓逢逢促猎围。
天寒山路石断裂，白日不销帐上雪。
乌孙国乱多降胡，诏使名王持汉节。
年年征战不得闲，边人杀尽唯空山。
次韵雪抱公《秋津山寺登高》
刘肃（元代）

一笔秋烟抹翠微，记曾海上雁初归。途残蓬峤新游记，妆点家山旧钓矶。

大著早惊魑魅魄，重阳又振薜萝衣。卷帘独我偏多病，绕榻黄花瘦影依。
生子
韩日缵（明代）

将雏有赋意欣然，正值承恩赐沐年。照乘漫誇南海曲，含饴聊慰北堂前。

案头纸笔可能好，门外蓬弧喜再悬。未有满籯堪畀汝，一经敢望似韦贤。
诉衷情·孤城寒角韵悠
丘处机（宋代）

孤城寒角韵悠?。风送入斜阳。池塘菡萏无色，兰畹有馀香。秋日短，暮天长。月华昌。空空寂照，荡荡虚心，一片清凉。
题扬雄甘泉赋事
乾隆（清代）

甘泉献赋风枫宸，更著剧秦与美新。
设果出肠明日死，投身天禄又何人？
又和岁除感怀用前韵
陈与义（宋代）

宦情吾与岁俱阑，只有诗盟偶未寒。
鬓色定从今夜改，梅花已判隔年看。
高门召客车稠叠，下里烧香篆屈盘。
我亦三杯聊复尔，梦回鵷鹭出朝端。
寄题真州扃岫寺
王铚（宋代）

一峰秀色何高寒，更以木杪横飞栏。
荆吴形胜妙天下，闲锁云锦光斓斑。
山从千古混沌始，江自万里岷峨还。
江山无际真赏远，人境未如心境宽。
乃知万象自变灭，我与天地俱清闲。
时来登览健意飞，兴落烟霭空蒙间。
宛如列岫在扃鐍，何待谢守窗中看。
仙壶日月悟世换，蚁穴富贵羁梦残。
易中求象山有天，须弥纳芥曾何难。
乾坤橐籥一气内，钜细两不离区寰。
径呼飞仙来取醉，笙箫仿佛锵佩环。
已鞭鸾凤到三境，何待虎豹与九关。
只今朱甍半落日，谁系画舸临湾。
何当脱身戎马际，共契妙旨相追攀。
怀哉欲往波浪阔，回首江南江北山。
呵冻墨笔题画菜
安定（清代）

不着丹青妙自传，扶疏忘却画中看。适来老圃情如许，写入新中露未干。

冻笔已开生气动，春园犹带晓霜寒。相期好句留风味，长对先生苜蓿盘。
寄梅圣俞
刘攽（宋代）

独骑驽马出，强逐众人行。贫始怨寡与，老仍畏后生。

吾子忘年友，新诗独步名。秋风梦无限，时过许昌城。
重游蔬香小圃赠梦庐 其一
路璜（清代）

数亩清阴地，重来雨后天。帘栊殊豁达，水竹媚清妍。

树密留云久，庭虚得月先。此中真况味，静对扫言诠。
野宿
傅察（宋代）

溯水秋风扬短棹，穿林落日系孤舟。心清乍喜离嚣俗，野旷翻疑动旅愁。

归雁高飞云杳杳，幽虫夜语草悠悠。此间景物君知否，即是潇湘一片秋。
扬州叙游
贺铸（宋代）

迷藏九曲属樵耕，野草闲花故有情。
废苑春风遽如许，隔江山有可怜生。
新声度曲复谁道，古井酌泉聊独清。
杜紫微灵定相笑，青楼薄幸不知名。
九月二十八日五鼓起坐抽架上书得九域志泣然
陆游（宋代）

一事无成老已成，不堪岁月又峥嵘。
愁生新雁寒初下，睡起残灯晓尚明。
天地何由容丑虏，功名正恐属书生。
行年七十初心在，偶展舆图泪自倾。
徐记室渭
严遂成（清代）

辕门令严大旗卓，鼓止霜清晓吹角。诸将候竭方逡巡，白衣闯入门无人。

有时狎游辄累日，急使召之深自匿。倡楼昵饮闻欢声，掷尽黄金空手出。

奋髯箕踞谭兵书，受降用间擒王徐。俞家戚家以力取，取之以术钩吞鱼。

率尔作表贡白鹿，皇帝称善再三读。声名一夕遍内台，龙跳鹰跱青天开。

忽锥其囊刺其耳，弃妻杀妻屡求死。生无所益事远游，赋出入塞春徂秋。

突逼军营拔剑舞，蝉蜕归隐山之幽。室中咄咄挟犬坐，月复一月不举火。

长鱼大肉啖已多，便饿十年理亦可。书数千羚斥卖之，藉蒿荐席聊自娱。

月明高吟得意诗，一鹤孤啸群鹤随。明朝棹户昼不起，起视悠然长逝矣。
前夏游镇山至香山闻薛氏圃中芍药盛开因过之
曹凤仪（清代）

篱边芍药晚妆红，色映蔷薇醉靥同。一径绿阴凉燠半，数声啼鸟雨晴中。

山居君得幽人趣，野眺予无隐士风。幸步后尘来胜地，名花共赏话墙东。
月季花
缪公恩（清代）

猗猗叶自淩冬绿，艳艳花常逐月红。桃颊柳眉休浪妒，芳心原不斗春风。
次韵立春后余寒二首
李流谦（宋代）

挟冷朝阳未吐光，小池犹有夜来霜。
东君自识沈潜意，谁道阴柔解变刚。
偈颂二十五首 其四
释普岩（宋代）

马头回，牛头没。一字入公门，九牛曳不出。
依韵和高二承宣歙墨长句
晁说之（宋代）

妙句之来墨妙同，信知吾道未全穷。
岂容短棹千年恨，不贮长江五月风。
眷恋孔鸾嗟叹外，磨研胶漆笑歌中。
为予留取沧浪道，使挈儿童学钓翁。
华亭百咏 其八十 姜庵
许尚（宋代）

阴曀楸梧里，鸟鸣落日中。九原人不作，明赞亦何功。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
杨廷理（清代）

渐见月如昼，金波万里宽。
参差鱼舍远，高下浪花寒。
夷险皆前定，驰驱敢畏难。
嗟予还泛泛，久矣绘图看。
宁武刘夫人箭
胡延（清代）

森索妖星动赤埃，蒙坑不守雁门开。长驱无阻吹唇疾，宁武关头一箭来。

惜哉一箭但中目，噀血天狼能齧镞。连飞一箭殪其雌，狐狸不得上门屋。

大小眼贼相持哭，小眼含泪大眼瞋，眼开眼阖光瞵瞵。

如此善射信有神，周将军妻刘夫人。夫人善射贼胆落，丁零无声夜张幕。

可惜援兵阻太原，婴城力尽张空彍。荷叶坪荒走封豕，抽刀不断牛涔水。

恨眦欲裂银腭穿，母子父妻火中死。贼心虽喜犹仿偟，前途虑有张睢阳。

系帛书来贼乃北，迎降苦恨云中姜。当时寇盗犹癣鳞，草间偷窃同黄巾。

中朝女子解破贼，萧山沈与忠州秦。绣旂沁水如云屯，即此足可清烟尘。

何况更有卢宜兴，雁门尚书同被徵。祇缘误用李曲沃，南征复任杨武陵，庙谟颠倒诚难凭，金床看看妖兔登，令人怀古悲填膺。

至今韊服藏州库，神光丙夜连句注。碧血模糊赤雁翎，弯弧想见飞虻怒。

此地犹来重名节，宵筵铜斗飞冤雪。殉夫昔有代妃贤，殉国今见夫人烈。

殉夫之笄名不磨，射贼之箭终不灭。吁嗟乎，箭头不过三寸铁。
省心吟 其二
赵湛（清代）

博陆倾汉册，伟绩方伊周。不学慕厚势，帷闼生愆尤。

岂有厮养慕，束发皆封侯。台光一夕沈，楼观成榛丘。

今古理不远，慎以道自谋。
鹿门寺怀庞德公
林光（明代）

鹿门风致念经旬，几度怀贤欲访频。陇上辍耕闻好语，山中遗迹问何人。

翠微夜雨来僧閤，红烛深杯话隐沦。多少英雄争战事，襄阳耆旧却输君。
山居
胡仲弓（宋代）

山扉风自掩，地僻少将迎。
奇字挑灯看，新吟击钵成。
凤花开自落，萤草腐还生。
静听邻琴响，疑调慢角声。
酹江月（题赵文炳枕屏）
赵师侠（宋代）

枕山平远。记当年小阁，牙床曾展。围幅高深春昼永，寂寂重帘不卷。棹舣西湖，人归南陌，酒晕红生脸。困来无那，玉肌小倚娇软。

堪恨身在天涯，曲屏环枕，此意何由见。想像高唐无梦到，独拥闲衾展转。物是人非，山长水阔，触处思量遍。愁遮不断，夜阑依旧斜掩。
送王孟玉归山阴
姜夔（宋代）

淮南雪落云绕戍，王郎鸣鞭猎狐兔。
问君本是山阴人，何不扁舟剡溪去。
人生乐事将无同，知君此心如太空。
只今去踏龙尾道，也似寒江蓑笠翁。
鉴湖一曲荷花蒲，君不归来花有语。
旧宅应添竹几竿，到家不觉秋如许。
十年雪里看淮南，聚米能作淮南山。
筹边妙处须急吐，政自不容修竹间。
人道长江无六月，日光正射青芦叶。
何以赠郡濯炎热，雪即是诗计进雪。
都下食笋自十一月至四月戏题
杨万里（宋代）

竹祖龙孙渭上居，供侬樽俎半年余。
班衣戏彩春无价，玉版谈禅佛不如。
若怨平生食无肉，何如陋巷饭斯蔬。
不须庾韭元修菜，吃到憎时始忆渠。
酬包佶郎中览拙卷后见寄
卢纶（唐代）

令伯支离晚读书，岂知词赋称相如。枉逢花木无新思，

拙就溪相损旧居。禁路看山歌自缓，云司玩月漏应疏。

沉忧敢望金门召，空愧巴歈并子虚。
读吕居仁诗有味其言因录致德裕隐轩中且次其韵余尝有苍烟穷谷之约于德裕故末章及之
周孚（宋代）

瓠落不解器，肮脏无缘官。朱郎抱此恨，终岁常鲜欢。

家书破万卷，生计才一箪。积忧苦熏心，独以诗自宽。

清于虫鸣秋，淡若云出山。老眼久无人，一见为解颜。

菰蒲葭苇中，英才得任安。向来三日款，共此一室閒。

人事每乖误，比复会面难。骎骎争夺徒，临渊涉危湍。

日月老须鬓，百挽不一还。那知箕颍波，可以濯肺肝。

我形已支离，乃学仍汗漫。会营南山庐，相与同岁寒。
重题郑氏东亭
杜甫（唐代）

华亭入翠微，秋日乱清晖。
崩石欹山树，清涟曳水衣。
紫鳞冲岸跃，苍隼护巢归。
向晚寻征路，残云傍马飞。
赋新繁周表权如诏亭
黎持正（宋代）

义教名亭梗概存，要将诗礼及云孙。当年偶出严君意，后日冥符内使言。

座釂拨醅披茜绶，人观新榜驻高轩。汝南盛事谁能得，未独于公纳驷门。
云岩禅寺
周邠（宋代）

石城岭下白莲宫，天柱峰前碧玉丛。误入蓬瀛知有路，回看图画恨无功。

平霞列嶂堆苍黛，飞瀑寒岩挂断虹。眼底更无尘一点，霅川休说水帘宫。
和姜邦杰春坊再赠七字
杨万里（宋代）

可笑诗人死爱名，吻间长作候虫声。
链成九转丹砂著，赢得千茎白雪生。
政使古今傅不朽，不知身世竟何成。
老夫老去真休去，一听梅山主夏盟。
无题 其二
于谦（明代）

篝灯夜窗下，抚卷坐来久。泛观古豪杰，际遇良不偶。

伊周及房杜，股肱戴元首。韩范与富欧，曲蘖成醴酒。

勋业正当时，功名垂弗朽。李广命不侯，冯唐空白首。

间关逐常调，遇事亦掣肘。赋命有疾徐，奔竞适足丑。

掩书对明月，且尽杯中酒。
登镇南关昭德台 其一
张岳（明代）

炎荒突兀见春台，皇德昭回气象开。五色光华瞻北斗，一天雷雨动南垓。

乘槎拟借抟风力，破浪还看曝日腮。安得坡仙扛鼎笔，表忠高掞静氛埃。
次昌英主簿叔晴鹿望韵
杨万里（宋代）

秋水冬全落，寒梅暖向荣。
烟林朋又灭，风鴈仄还平。
老岂愁能避，贫非嬾不营。
犹须铲千嶂，剩与放双朋。
句
刘筠（宋代）

闻说上饶风物好，钱郎诗思奈春何。
次韵刘左史王亭观梅
魏了翁（宋代）

南山有佳境，天作而地藏。
谁其搜抉之，主者今欧阳。
时当冬候最，叆叇云无光。
烂嚼暗香句，浩歌黄竹章。
诗成物有主，意远天无旁。
众宾人老守，遥林拱孤芳。
气味自尔殊，凡卉不敢香。
芸芸天壤间，何草冬不黄。
独此冰雪质，老气磨苍苍。
便如身洁人，易知复难忘。
颇怀熙丰日，群妍偃冰霜。
皓然深衣老，春风贮肝肠。
抉开第一机，还作桃李乡。
终然和鼎实，以侑千岁觞。
三嗅几而作，临风倍轻狂。
结茅守冢偶携子弟散策郊游有感借用壁间韵 其一
赵善括（宋代）

天地一蚁磨，人生何日闲。此身真土木，到处即溪山。

血点居苫泪，衣馀戏綵斑。春游板舆在，无复奉慈颜。
次韵郭元德閒居二首 其一
俞德邻（宋代）

万事梦中梦，百年身后身。黄尘空没马，白发不饶人。

鲈美莼波净，螯肥菊露新。相思须命驾，莫厌子舆贫。
寒食相将诸子游翟得园十诗
杨万里（宋代）

三月风光一岁无，杏花欲过李花初。
柳丝自为春风舞，竹尾如何也学渠。
食瓜二首 其一
周紫芝（宋代）

酂侯昔微时，刀笔一小吏。起依日月光，勋业高百世。

道大原不容，功高亦为累。所以韩彭徒，累累就庖胾。

萧何于是时，身任天下寄。坐安刘帝心，赖有东陵计。

东陵固明哲，避地有深意。此物原不凡，世俗岂知味。

此味当自知，未可语儿辈。
和丁端叔岁晚书怀韵
陈傅良（宋代）

来涂蓝缕雪埋人，三百于今又六旬。奏课定应书下下，班春聊复喜津津。

馀蔬被壤农亡恙，茂草连扉盗自新。曳杖鹿头时极目，炊烟齐起两州民。
句
欧阳鈇（宋代）

细雨双飞鹭，寒蓑独钓船。
不执宝大师房
祁彭年（宋代）

枯杭形容七十余，见人无力出禅居。
萧然丈室常扃户，一炷清香万虑除。
临江仙（侍者阿钱将行，赋钱字以赠之）
辛弃疾（宋代）

一自酒情诗兴懒，舞裙歌扇阑珊。好天良夜月团团。杜陵真好事，留得一钱看。

岁晚人欺程不识，怎教阿堵留连。杨花榆荚雪漫天。从今花影下，只看绿苔圆。
赴官晋陵别端禅师
陆蒙老（宋代）

枕上浮生过半百，短发毵毵霜样白。
西溪溪上旧家山，岁岁故乡归似客。
船头渐这古松门，云是吴均读书宅。
烟云半岭见层楼，峥嵘鳌顶蓬宫窄。
有人挂衲归盘陀，棱棱瘦骨真维摩。
几年面壁舌不动，忽然拍手演渔歌。
秋来满船载明月，直钩不钓闲鼋鼍。
一雨笠，一烟蓑，五湖深处任风波。
黄梅渡口水流急，救护心谁如老婆。
减字木兰花·触涂是碍
李之仪（宋代）

触涂是碍。一任浮沈何必改。有个人人。自说居尘不染尘。谩夸千手。千物执持都是有。气候融怡。还取青天白日时。
次抱拙妆薄命
郑清之（宋代）

落花流水何纷纷，三分春色二分尘。
黄鹂绕树恋不得，蝶蜂浪作花都巡。
昨日繁华今寂寞，飘零多属风雨晨。
金谷无人粉香死，锦踪绣迹俱成陈。
世人重花不重叶，林园自此无精神。
东君年少时，酷爱枝头花。
庸奴桃李妾姚魏，满蹊未数黄娘家。
一朝弃背春风老，懒踏长门阶上草。
芳菲特暂欢，颜色不长好。
白头事人那可期，不堪重赋章台诗。
次韵子绍立春二首 其二
周紫芝（宋代）

客久悲残岁，春生尚薄寒。簪花人似梦，卷白意先阑。

黄犊还惊眼，青菹已入盘。新年有行乐，老去逐君难。